

Αρκαλοχώρι, 15/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**Συνεχίζεται ο αγώνας για τη διάσωση του μνημειακού συνόλου της Παπούρας με την ανάδειξη του θέματος σε διεθνές και ευρωπαϊκό επίπεδο**

Στον απόηχο της απόφασης του Κεντρικού Αρχαιολογικού Συμβουλίου (ΚΑΣ) να εγκρίνει την τοποθέτηση του ραντάρ του νέου αεροδρομίου Καστελλίου, ακριβώς πάνω στον εμβληματικό λόφο της Παπούρας, ο Πρόεδρος του ΠΑΣΟΚ Νίκος Ανδρουλάκης, επισκέφθηκε το μοναδικό, Μινωικό Μνημείο, συνοδευόμενος από τον Δήμαρχο Μινώα Πεδιάδας Βασίλη Κεγκέρογλου και στελέχη της Δημοτικής Αρχής, οι οποίοι ξεναγήθηκαν στον αρχαιολογικό χώρο, από την Προϊσταμένη της Εφορείας Αρχαιοτήτων Ηρακλείου Βάσω Συθιακάκη και την αρχαιολόγο Δανάη Κοντοπόδη.

Η ανασκαφή της ΕΦΑΗ στο λόφο Παπούρα είναι μέσα στις φετινές υποψηφιότητες για το διεθνές Βραβείο Αρχαιολογικής Ανακάλυψης «Khaled al-Asaad». Είναι η δεύτερη υποψηφιότητα για το μνημείο. Η πρώτη πρόσκληση ήρθε από το Αρχαιολογικό Ινστιτούτο της Κινεζικής Ακαδημίας, ενώ και το ARCH Europe, ένας από τους σημαντικότερους ευρωπαϊκούς φορείς για την προστασία της αρχαιολογικής κληρονομιάς, δημοσίευσε επείγουσα έκκληση για τη διάσωση του λόφου. Παρ’ όλα αυτά, η απόφαση του ΚΑΣ ενέκρινε την εγκατάσταση των δύο ραντάρ δίπλα στο μνημείο, γεγονός που εγείρει έντονες αντιδράσεις, από το Δήμο Μινώα Πεδιάδας, αρχαιολόγους, φορείς και πολίτες.

Ο αγώνας για τη διάσωση του μνημειακού συνόλου της Παπούρας συνεχίζεται δυναμικά. Ήδη, στο πλαίσιο της προσπάθειας ανατροπής της απόφασης, έχουν συγκεντρωθεί 4.000 υπογραφές διαδικτυακά, ενώ ο Δήμος Μινώα Πεδιάδας θα κάνει χρήση όλων των ένδικων μέσων που έχει στη διάθεση του για τη διάσωση, προστασία και επισκεψιμότητα του Μνημείου. "Δεν πτοούμαστε, συνεχίζουμε με την ανάδειξη του θέματος σε διεθνές και ευρωπαϊκό επίπεδο. Θα αξιοποιήσουμε κάθε θεσμικό βήμα για την ανατροπή αυτής της απόφασης. Είχαμε προτείνει κατά τη συνεδρίαση του ΚΑΣ στα μέλη του, να κάνουν αυτοψία για να έχουν ιδία άποψη και στη συνέχεια να αποφασίσουν. Δεν το δέχτηκαν, αντιθέτως πολύ γρήγορα εκδόθηκε η περιβαλλοντική απόφαση για το αεροδρόμιο συνολικά, περιλαμβάνοντας και την τοποθέτηση των ραντάρ, βάσει όμως μιας προμελέτης, ούτε καν μελέτη», δήλωσε χαρακτηριστικά ο Δήμαρχος.